**ሳላ ኣብ መትከልና ዝጸናዕና ጸላእትና መዝሙር ሰላም ይዝሙሩ ኣለዉ፡ ግን በዚኸ ክንግራህ ይግብኣናዶ?**

እቲ ከም ጸሊም ደመና ክረምቲ ኣብ ልዕለና ኣንጸላልዩ ዝነበረ ቃልሲ ተጻባእቲ፥ ከም ብብርቱዕ ንፋስ ዝበንን ግመ ኮይኑ ይበንን ኣሎ። እኳድኣ እታ ብሓይሊ ዓብላልነት ዓለም ከተመሓድር እትቃለስ መንግስቲ ኣሜሪካ ንጉዳይ ኤርትይራ ከም ድላያ ክትጠዋውዮ ከምዘይትኽእል ስለ ዝተረደኤትን ዝኣመነትን እቲ ዝሓሸ ጽቡቕ ዲፕሎማሲ ዝምድና ምፍጣር ከም ዘዋጽኣ ሰበስልጣናታ ናብ ሃገርና ከተመላልስ ትርኤ ኣላ። ካብ ነዊሕን ሕሱምን ተሞኩሮታት ዝተመሃርናዮ ነገር እንተሎ፥ ጸላእትና ኣብ ዘዝፈሸልሉ እዋን ሓድሽ ሜላታት ክምህዙ ናይ መጀመሪኦም ኣይኮነን።

እዚ ሕጂ ብዓቢኡ መንግስቲ ኣሜርካ ሓላይት መሲላ ትጓየየሉ ዘላን፡ ጃንዳ ብድሕሪ መጋረጃ ኮይና ርድኡኒ ትብለሉ ዘላ ሜላ ንኣነፋፍራ ቆቛሕ ዘይፈልጥ ሓዳናይ ክመስሎ ይኽእል ይኸውን፥ እንተ መንግስትን ህዝቢ ኤርትራን ግን ምግራህ እዋኑ ሓሊፉዩ ንብል። እዚ ማለት ግን ከምቲ ልሙድ ጠባይና ንሰላም ኩሉ ግዜ ማዕጾና ክፉት እዩ። ምእንቲ ሰላም መትከልና ክፉሑቕ ንዝፍትን ግን እቲ መልሲ ከም ቀደሙ እዩ። ካብ መሬትና ስድሪ ኣይንህብን። ብሕጊ ዝተወድኤ ፍርዲ ዶብ ነኽብር። ጃንዳ ወያነ ንኤርትራ ከተንበርክኽ ወይጦታት ኣኻኺባ ዋዕላ ኣዋሳ፡ መቐለ፡ ኣዲስ ኣበባ ወዘተ--- ፈቲና ካብ ማይዶ ልኻይ ይርከብ ኮይና ተሪፋ። ብድሕሪኡውን ተወልጀ ኣኻኺባ ተበግሶታታ ቀጺላ፥ እንተኾነ ግን ወዲ ዱሙ ከም ቀደሙ ኮይኑዋ። ቀጺላ ዒባ ንዒባ ሙሁራት ኤርትራውያን በሃልቲ ዓሲባ ዝፈተነቶ ፈተነውን ትኪ ዓሙዃ እያ ተሪፋ።

ወያነ ገና ብኡውን ጠጠው ኣይበለትን። ግዜን ኩነታትን ከም ኣብ ሞንጎ ክልተ ከውሒ ዝቦቖለት ተኽሊ ቀቒሩ ምስ ሓዛ፡ እቲ ከም ጡብ እኖኣ ዝቐበጸቶ በለስ ዓርቦሮቡዕ እናዘከረት ብሓደ ወገን ኣግኣዝያን ትግራይን ኤርትራን ሓደእና ዝብሉ ሃሱሳት ከተዋፍር ከላ፥ በቲ ካልእ ድማ በዓል በረኸት ሃብተስላሰ መዊላ ኤርትራን ኢትዮጵያን ሓንቲ ሃገርየን ዝብል መዝሙር ተዘምሮም ኣላ። በረኸት ሃብተስካሰን ሰዓብቱን ትማሊ ምስ ጃንዳ ተጸጊዕም ህዝቢ ኢትዮጵያ ክደሚ ከሎ ዘጣቕዑ ዝነበሩ፥ ሎሚ ብቛንቛ ኣምሓርኛ እንተተዛረቡ ልቢ ዝነደደ ኢትዮጵያዊ ዘረስሩሱ ይመስሎም ይኸውን። እዚ ግን ኣብ ልዕሊ ህዝቢ ኢትዮጵያ ዘለዎም ንዕቀት መርኣያ ምኻኑ ህዝቢ ኢትዮጵያ ኣጸቢቑ ክፈልጦ ይግባእ።

ኣብ ሞንጎ ኢትዮጵያን ኤርትራን ሰላም ንኽህሉ ብወገን መንግስቲ ኤርትራ ከም ፖሎቲካዊ ሸቐጥ ኣይጥቀመሉንዩ፥ መትከላዉ እምንቱኡ’ዩ። ንስለ ሰናይ ጉርብትናን ናይ ሓባር ብልጽግናን ክብል ነቲ ናይ ዶብ ብይን ብዘይቅድመ ኩነት ተቐቢሉ ክታሙ ዘንበረሉ። ሎሚ ዛህሮም ዝጠፍኦም ተንኮለኛታት ንረብሕኦም ክብሉ፥ ገለ ድማ ካብ ሰናይ ድልየት ሰላም ሰላም እንተበሉ ካብ መንግስቲ ኤርትራ ንሰላም ክልቲኡ ኣህዛብ ንላዕሊ ዝሓልን ዝሰርሕን ኣካል የለን። እታ መንገዲ ሰላም ሓንቲያ። ኢትዮጵያ ብዘይ ቅድመ ኩነት በቲ ዝተዋህበ ብይን ዶብ ተማእዚዛ ካብ መሬት ኤርትራ ብዘይ ወዓል ሕደር ጠቕሊላ ምስትወጽእ ጥራሕዩ። ቅድም ንዘራረብ፡ ተዛራረቡ ዝብል ናይ ዓመጽቲ ተንኮላት፡ ብወገን መንግስቲ ኤርትራ ወይ ቁኑዕ ኣረኣእያ ዘለዎ ህዝቢ ዓለም ቅቡል ኣይኮነን።

ሎሚ ህዝቢ ኢትዮጵያውን እንተኾነ ነቲ ኣብ ርእሲኡ ብስርዓት ወያነ ዝተፈጸመ ገበናት መልሲ ኣብ ዝህበሉ ዘሎ መድረኽ ዓወታቱ እናዓበየ ይኸይድ ስለ ዘሎ ኮራኩር ጃንዳ መእተዊኤን ስለ ዝጨነቐን፡ ኣብ ክንዲ ዝሓለፈ ክድዓት ያክል ኢለን ኣፈን ምዕጻው፡ ልዕላውነት ኤርትራ ኣብ ዋጋ ዕዳጋ ከእትዋ ይቛመራ ኣለዋ። ኤርትራ ልዕላውነታ ብኸቢድ መስዋእቲ ዘረጋገጸት ሃገር ስለ ዝኾነት፡ በዞም ዓይኒ ሓበላ ዝኾነ ሃሱሳት ኣብ ዋጋ ዕዳጋ ትኣቱ ሃገር ኣይኮነትን።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ግንቦት 1, 2018.